Document ID: /fineweb-2-swissfilter-quality_10-filterrobots/filtered/05600.jsonl.gz/16

Ove godine se deveti put zaredom održava „OtherMovie Lugano film festival“, internacionalni festival umetničkog autorskog filma. Organizator i direktor festivala je Drago Stevanović, fotograf i režiser dokumentarnih i kratkih filmova, čovek sa naših prostora, koji je već skoro četiri decenije živi i stvara u Švajcarskoj.
Drago Stevanović, fotograf i filmski stvaralac sa međunarodnom umetničkom karijerom. Učestvovao je na mnogim grupnim i samostalnim izložbama. Godinama radi kao scenski fotograf Narodnog pozorišta italijanskog dela Švajcarske.
Zbog ovogodišnje situacije sa Kovidom 19, festival je tri puta menjao datum održavanja. Ispunivši sve uslove koji se tiču mera predostrožnosti, deveti festival će se održati od 3. do 13. oktobra ove godine. Tema festivala ove godine je ekologija, ekonomija, zdravstvo i međuljudski odnosi, kao i povezivanje svih kultura sveta.
Postojaće dani koji će biti posvećeni srednjoškolcima i studentima, biće održane izložbe slika i fotografija i naravno, biće dodeljene nagrade. Treba svakako istaći da, pored brojnih institucija, ovaj događaj je podrzao i Unesko.
Velika imena filma biće prisutna, kao i mnoge medijske kuće koje će pratiti svih deset dana zbivanja na festivalu. Na kraju se mora reći, Drago Stevanović svoj životni vek poklanja stvaralaštvu i umetnosti, izgradio je kulturološke mostove između mnogih zemalja i na taj način ostavio trag i utro put budućim generacijama, jer je umetnost najbolji ambasador svake zemlje.